ซิตี้ชอบกสิกรไทยเชื่อฝ่าเศรษฐกิจได้
ซิตี้กรุ๊ปยันยังแนะนำให้ซื้อหุ้นธนาคารกสิกรไทย เพราะมั่นใจว่าฝ่าภาวะเศรษฐกิจชะลอตัวได้ดี
29 ต.ค. 2565

ซิตี้กรุ๊ปยันยังแนะนำให้ซื้อหุ้นธนาคารกสิกรไทย เพราะมั่นใจว่าฝ่าภาวะเศรษฐกิจชะลอตัวได้ดี
ซิตี้กรุ๊ปออกบทวิเคราะห์ภายหลังร่วมเดินทางไปนำเสนอข้อมูลกับนายอดิศวร์ หลายชูไทย รองกรรมการผู้จัดการธนาคารกสิกรไทย (KBANK) ที่มาเลเซียและไต้หวัน ว่า ยังมีมุมมองที่ดีกับธนาคารแห่งนี้และเป็นหุ้นที่ชื่นชอบและแนะนำให้เลือกลงทุน เพราะเชื่อว่ามีกลยุทธ์ที่ทำให้สินเชื่อขยายตัวและมีความสามารถในการทำกำไรได้ท่ามกลางภาวะเศรษฐกิจไทยที่ชะลอตัว
ทั้งนี้ คาดว่า KBANK จะให้อัตราผลตอบแทนต่อผู้ถือหุ้น (อาร์โออี) 20% อัตราเติบโตสินเชื่อ 9-10% อัตราการจ่ายปันผล 25%
ธนาคารลดประมาณการขยายตัวเศรษฐกิจปีนี้ลงจาก 4.8% เหลือ 4% ตามการส่งออกและการบริโภคที่ลดลง เนื่องจากการค้าเติบโตลดลงสะท้อนการบริโภคที่ชะลอตัวและนโยบายประชานิยมที่ลดลง
อย่างไรก็ตาม ธนาคารมีกลยุทธ์ในการขยายตัวโดยตั้งเป้าหมายสินเชื่อเติบโต 1.5 เท่าของตัวเลขผลิตภัณฑ์มวลรวมภายในประเทศ (จีดีพี) 911% โดยกำไรจะถูกผลักดันจากค่าธรรมเนียมและประกันภัยและค่าธรรมเนียมการกู้ พร้อมกับการเติบโตของสัดส่วนเงินฝากออมทรัพย์ต่อเงินฝากประจำ
ธนาคารมีกลยุทธ์ในการปล่อยสินเชื่อคุณภาพในภาวะเศรษฐกิจชะลอตัวดังนี้ ประการแรก มีการบริหารความเสี่ยงอย่างเข้มงวด ประการที่สอง มีการติดตามลูกหนี้อย่างใกล้ชิด และประการที่สาม ให้คำปรึกษาลูกค้าในช่วงเวลาที่ยากลำบาก ทั้งนี้ไตรมาส 2 ที่ผ่านมามีลูกค้าที่มีปัญหาคุณภาพหนี้น้อยมาก
นักวิเคราะห์ บล.กรุงศรี คงคําแนะนําซื้อ KBANK จากมุมมองต่อที่คาดว่าผลการดําเนินงานไตรมาส 2 โดดเด่นทําสถิติสูงสุดใหม่เป็นปัจจัยบวกการลงทุนระยะสั้น ส่งผลให้อัตราการเติบโตของกําไรปี 2556-2557 เติบโตต่อเนื่อง งบดุลแข็งแกร่ง หนี้เสียต่ำและเงินกองทุนสูง และการปรับลดลงของราคาหุ้นทําให้อัตราผลตอบแทนสูงขึ้น ซื้อขายที่ปี 2557 P/BV 1.7 เท่า ต่ำสุดตั้งแต่ปี 2552 โดยประเมินมูลค่าพื้นฐานที่ 232 บาท อิงจากราคาต่อมูลค่าที่ 2.5 เท่า (อาร์โออี 20%)
ราคาหุ้น KBANK ปิดที่ 173 บาท ลดลง 2 บาท หรือลดลง 1.14% เป็นไปตามภาวะตลาดหุ้นที่ดัชนีปรับตัวลดลง 5.95 จุด หรือ 0.42% มาปิดที่ 1,398.69 จุด เพราะความกังวลภาวะเศรษฐกิจไทยที่ชะลอตัวสวนทางกับเศรษฐกิจสหรัฐที่ฟื้นตัว